**Inocenţia,**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

azi am ajuns Acasă

și n-am mai găsit

aproape nimic din mine

prin mine

doar câteva cioburi

de oglinzi

şi câteva amintiri

despre trecuturi verzi

pe copil

l-am găsit carbonizat la un geam

cu ochii lipiţi de un viitor inexistent

adolescentul s-a stins în picioare

pe scara cerului

cu o plasă de fluturi în mână

bărbatul din mine

a fost surprins de apocalipsă

fumând lanuri de cânepă la ușa ta

în rest

Inocenţia

sunt bine

am făcut chiar

puţină curăţenie

mi-am aspirat disperarea

și mi-am spălat sângele din lacrimi

poate voi învăţa

să trăiesc din nou

undeva pe o altă Nemurire

nu trebuie să îmi răspunzi

poştaşii au fost ucişi

dar dacă vrei

împrumută-mi îngerul tău

să mut sentimentele

și pianul într-un suflet gol